《和李大邻几圣俞及见过小饮》
宋代·韩维

朝朝骑马出，请道所从何。
所从亲且旧，恩义固匪它。
京都从权豪，门户高轲峨。
苟无势利求，安事徒奔波。
不如过亲旧，虽数无嫌诃。
君家庭馆闲，远在城北阿。
惟吾二三友，暇日一来过。
解鞭不肯去，得酒亦已歌。
况逢春阳始，风力渐柔和。
浮膏动郊壤，芳萌缀林柯。
良辰游不处，为乐戒蹉跎。
烂醉穷吾年，十日讵足多。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。